Seculo 16

Le seculo 16 o le seculo XVI es un seculo passate, in accordo con le calendario julian e calendario gregorian. Illo comenciava le 1 de januario 1501, e finiva le 31 de decembre 1600. In le uso popular, iste periodo extende del 1 de januario 1500 a 31 de decembre 1599.

In Europa, un del evenimentos central del seculo esseva le Reforma protestante assi ben como le guerras que suscitava e le reaction catholic in le Contra-reforma.

Espania e Portugal emergeva in iste seculo como poteres mundial. Espania se inricchiva per le conquestas violente de Mexico e Peru, con lor enorme ressources in auro e argento, e extendeva su imperio sur un grande parte del Americas. Portugal dominava le commercio oceanic inter Occidente e Oriente, establiente un serie de portos fortificate le longe del costas de Africa, India, le Indias Oriental e Brasil. In mesme tempore, le regnos de Anglaterra e Francia comenciava a centralisar se e a affirmar se como poteres europee.

Le Imperio Ottoman attingeva le zenit de su influentia e brilliantia cultural sub Solimano le Magnific (turco: Kanuni Sultan Süleyman). Sub le dynastia safavide, Iran elaborava un distincte identitate persan e shiita. In India, le Imperio Mughal reimplaciava le Sultanato de Delhi como le poter dominante India del Nord. Le dynastia Ming continuava lor perido de governo stabile in China.

Per le «excambio columbian», diverse benes e costumes american, europee, african e asiatic se introduceva in nove paises. Le Occidente comenciava a appreciar tabaco, the, caffe, patatas, tomates, mais, gallinas de India, cucurbitas e altere productos «exotic». America recipeva cavallos, bestial, porcos domestic, frumento, cibollas, ris, canna de sucro, citros, mangos, bananas e productos in ferro e aciero. Manioca e pimentos chili se extendeva in paises tropical del Vetule Mundo. Multe maladias infectiose se excambiava anque, con distastrose consequentias demographic in le Americas. Variola, varicella, febre jalne, febre scarlatin e multe altere maladias introducte occideva grande numeros de indigenas american sin immunitate natural. Syphilis es un maladia american introducte in le Vetule Mundo.


1 6